[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 11.7.2007

SEK(2007)972 endelig

HENSTILLING FRA KOMMISSIONEN TIL RÅDET

om forslag til ændring af bilag A til Stockholm-konventionen om persistente organiske miljøgifte (POP) på vegne af Det Europæiske Fællesskab og medlemsstaterne

A. BEGRUNDELSE

1. Stockholm-konventionen om persistente organiske miljøgifte (POP) (i det følgende benævnt "konventionen") trådte i kraft den 17. maj 2004. Formålet med konventionen er at beskytte menneskers sundhed og miljøet mod skadevirkninger fra persistente organiske miljøgifte. Konventionen opstiller rammebestemmelser, baseret på forsigtighedsprincippet, om afvikling af fremstilling, anvendelse, import og eksport af, i første omgang, tolv prioriterede persistente organiske miljøgifte, om sikker håndtering og bortskaffelse heraf og om afvikling eller mindskelse af udslip af visse utilsigtede persistente organiske miljøgifte.

2. Det Europæiske Fællesskab og flertallet af dets medlemsstater er parter i konventionen[1].

3. Ifølge konventionens artikel 8 kan enhver part indgive forslag til sekretariatet om opførelse af et kemikalie i bilagene til konventionen. Efter en teknisk undersøgelse kan proceduren føre til, at partskonferencen ifølge proceduren i artikel 22, stk. 4, om ændring af bilagene beslutter, om kemikaliet skal opføres i bilagene til konventionen, og hvilke nærmere kontrolforanstaltninger der skal tilknyttes. Med udgangspunkt i kravet om nært samarbejde i international sammenhæng bør forslag indgives af Fællesskabet og medlemsstaterne sammen.

4. Med henblik på at indlede procedurerne for forhandling af eventuelle ændringer af bilagene til konventionen har Kommissionen, hvad angår spørgsmål, der henhører under Fællesskabets kompetence, indgivet forslaget på vegne af Fællesskabet sammen med de medlemsstater, der er part i konventionen, til konventionens sekretariat i 2005 og 2006; forslaget vedrører ændring af de relevante bilag til konventionen derved, at stofferne hexabrombiphenyl, chlordecon, octabromdiphenylether, pentachlorbenzen og korte chlorparaffiner opføres deri.

5. Ifølge foreliggende videnskabelige oplysninger og vurderingsrapporter og under behørig hensyntagen til konventionens bilag D udviser endosulfan og trifluralin POP-egenskaber. De to stoffer er vurderet efter Rådets direktiv 91/414/EØF om markedsføring af plantebeskyttelsesmidler[2]. Følgen heraf er, at plantebeskyttelsesmidler, der indeholder endosulfan, skal være trukket fuldstændigt og uigenkaldeligt tilbage inden december 2007[3], og at plantebeskyttelsesmidler, der indeholder trifluralin, skal være trukket fuldstændigt og uigenkaldeligt tilbage inden december 2008[4]. Da disse kemikalier kan transporteres over store afstande i miljøet, er foranstaltninger på nationalt plan og EU-plan utilstrækkelige til at sikre et højt beskyttelsesniveau for miljøet og sundheden, så en bredere international indsats er påkrævet. Følgelig bør Fællesskabet og de medlemsstater, der er part i konventionen, foreslå, at der i de relevante bilag til konventionen foretages en ændring i form af opførelse af disse to stoffer.

B. HENSTILLLING

På denne baggrund henstiller Kommissionen, at:

- Rådet med henblik på at indlede procedurerne for forhandling af eventuelle ændringer af bilagene til Stockholm-konventionen om persistente organiske miljøgifte bemyndiger Kommissionen, hvad angår spørgsmål, der henhører under Fællesskabets kompetence, til at indgive et forslag på vegne af Fællesskabet sammen med de medlemsstater, der er part i konventionen, til konventionens sekretariat i rette tid til behandling på næste møde i Komitéen for undersøgelse af persistente organiske Miljøgifte i november 2007; forslaget vedrører ændring af de relevante bilag til konventionen derved, at følgende stoffer opføres deri:

- endosulfan

- trifluralin

- Kommissionen sørger sammen med medlemsstaterne for, at relevante oplysninger til støtte for forslaget indgives til sekretariatet.

[1] Kommissionen erindrede i arbejdsgruppen vedrørende internationale miljøspørgsmål den 9. januar 2007 om, at alle medlemsstaterne bør ratificere Stockholm-konventionen hurtigst muligt i medfør af princippet om, at Fællesskabet repræsenteres med én stemme i international sammenhæng.

[2] EFT L 230 af 19.8.1991, s. 1. Senest ændret ved Kommissionens direktiv 2005/58/EF (EUT L 246 af 2.9.2005, s. 27).

[3] EUT L 317 af 3.12.2005, s. 25.

[4] Kommissionens beslutning om afvisning af optagelse af trifluralin i bilag I til Rådets direktiv 91/414/EØF skulle blive vedtaget inden længe.